ག་ཞལ་དཀྱིལ་མཇལ་ལ་གསོལ་བ་འདེབས།  ། གཞན་ཡང་དེ་ཚེ་དྲེགས་པ་ལྕམ་སྲིང་དང་།  ། བཀའ་གདམས་བསྟན་སྲུང་ཇོ་བོ་ཕྱིང་དཀར་སོགས།  ། ཞལ་གཟིགས་འགྲོ་ལ་མི་འཇིགས་སྐྱབས་སྦྱིན་མཛད།  ། ཚད་མེད་སྙིང་རྗེའི་གཏེར་ལ་གསོལ་བ་འདེབས།  ། ཐ་མལ་བྱིས་པའི་རོལ་རྩེད་རྒྱང་བསྲིངས་ཏེ།  ། ཅི་མཛད་ཆོས་སུ་རྩེན་ཞིང་ཀ་འཕྲེང་སོགས།  ། ཚེགས་མེད་ཐུགས་ཆུད་ཀློག་འདོན་རིམ་པ་ཡིས།  ། ཉིན་མཚན་འདའ་བར་མཛད་ལ་གསོལ་བ་འདེབས།  ། བློ་བཟང་རྡོ་རྗེ་འཆང་དངོས་བླ་མ་མཆོག། བསྟན་པ་རྒྱལ་མཚན་རིགས་ཀྱི་ཅོད་པན་དུ།  ། བཞེས་འཕྲལ་བརྟན་པའི་འཁོར་ལོར་བསྟོད་ཚིག་འཁྲོལ།  ། སྔོན་གོམས་བག་ཆགས་སད་ལ་གསོལ་བ་འདེབས།  ། ངག་གི་དབང་ཕྱུག་བློ་བཟང་རྒྱལ་བ་ཡི།  ། ཡེ་ཤེས་ཀློང་ལས་ཐོན་པའི་བསྟན་པའི་ཚུལ།  ། ཁྲིམས་ལྡན་ངུར་སྨྲིག་རྒྱལ་མཚན་འཛིན་པའི་དབུས།  ། སྤེལ་མཁས་གུས་པས་བསྟེན་ལ་གསོལ་བ་འདེབས།  ། དེ་ལྟའི་འདུལ་འཛིན་ཆོས་སྲིད་བདག་པོ་དེས།  ། མཁན་པོའི་བགྱི་བ་ལེགས་པར་མཛད་པའི་དྲུང་།  ། དགེ་བསྙེན་བར་མ་རབ་བྱུང་ཚིགས་སྔ་མའི།  ། བསླབ་སྡོམ་ལེགས་པར་ནོད་ལ་གསོལ་བ་འདེབས།  ། ཁྱིམ་གྱི་ཉེས་དམིགས་གཟིགས་པའི་སྐྱ་རེངས་ཀྱིས།  ། སྔོན་བསུས་ཚངས་སྤྱོད་ཉིན་བྱེད་ཤར་ཙམ་ནས།  ། ཉེས་ལྟུང་མཚན་མོའི་གོ་སྐབས་རིང་དུ་བསྐྲད།  ། བསིལ་བའི་དངོས་པོ་བརྙེས་ལ་གསོལ་བ་འདེབས།  ། བརྟན་མཁས་ཡོན་ཏན་དང་ལྡན་མཁན་དེ་དང་།  ། ཡོངས་འཛིན་བློ་བཟང་བསྟན་པ་རྒྱལ་མཚན་སོགས།  ། བསམ་སྦྱོར་སྒོ་ནས་ཚུལ་བཞིན་བསྟན་པ་ཡིས།  ། ཇོ་འབྲོམ་སྐལ་བཟང་འཕྲོག་ལ་གསོལ་བ་འདེབས།  ། ལྷ་དང་བླ་མས་ལུང་བསྟན་བཀྲ་ཤིས་པའི།  ། དགེ་མཚན་རྡུལ་མང་ལྷུན་པོར་སྤུངས་པ་ཡི།  ། འཇིགས་བྲལ་ཁྲི་འཕང་དགུང་གྲངས་བདུན་ཙམ་ནས།  ། (༤)མནན་ཏེ་སྐལ་བཟང་མཛད་ལ་གསོལ་བ་འདེབས།  ། བསྟན་ལ་རབ་ཏུ་ཞུགས་པ་ཐམས་ཅད་ཀྱི།  ། ལས་སུ་བྱ་བ་ཀློག་པ་ཐོས་བསམ་དང་།  ། སྤོང་བ་བསམ་གཏན་སོགས་ཞེས་འདོམས་པའི་སླད།  ། ཐོས་བསམ་བྱ་བར་ཞུགས་ལ་གསོལ་བ་འདེབས།  ། རབ་དཀར་གངས་རིའི་མདོག་ཅན་འཇམ་དཔལ་གྱི།  ། བྱིན་རླབས་བདུད་རྩི་གསང་གསུམ་ལ་ཞུགས་པས།  ། ཟབ་གསལ་མྱུར་བའི་མཁྱེན་རབ་འོད་སྣང་མཆོག། ཆེས་ཆེར་རྒྱས་ཚུལ་བསྟན་ལ་གསོལ་བ་འདེབས།  ། ཤིང་རྟ་ཆེན་པོའི་གཞུང་ལུགས་གྲུ་ཆེན་ལ།  ། བརྟེན་མིན་གསུང་རབ་རྒྱ་མཚོའི་མངལ་བཟང་ན།  ། གནས་པའི་དགོངས་དོན་ནོར་བུ་མི་ལོན་པར།  ། གཟིགས་ནས་ཚུལ་དེར་དཔའ་ལ་གསོལ་བ་འདེབས།  ། རིག་གཞུང་ནོར་བུའི་བང་མཛོད་སྒོ་འབྱེད་བྱེད།  ། བསྡུས་སྦྱོར་རིགས་པའི་འཕྲུལ་གྱི་ལྡེ་མིག་དེ།  ། མཁྱེན་རབ་ཕྱག་གི་མཚན་མ་ཉིད་དུ་ཐོབ།  ། རིག་པའི་བང་རྩལ་སྐྱེན་ལ་གསོལ་བ་འདེབས།  ། བསྟན་པ་ཁོ་ན་ཐར་འདོད་འཇུག་ངོགས་སུ།  ། ཡིད་ཆེས་དད་པ་གཏིང་ནས་རྙེད་ཐབས་མཆོག། རིགས་པའི་དབང་ཕྱུག་ཟུང་གི་གཞུང་ལུགས་ལ།  ། ལྷག་པར་མཁྱེན་རབ་རྒྱས་ལ་གསོལ་བ་འདེབས།  ། གཞན་ཡང་མི་ཕམ་རྒྱན་དྲུག་མཆོག་གཉིས་ཀྱི།  ། གཞུང་ལུགས་ས་ཆེན་མཁྱེན་རབ་གོམ་པ་ཡིས།  ། གཞལ་ལས་སྡེ་སྣོད་དགོངས་དོན་ཐུགས་སུ་ཆུད།  ། འཇམ་དབྱངས་བླ་མ་གཉིས་པར་གསོལ་བ་འདེབས།  ། ཐུབ་བསྟན་འོ་མཚོ་བསྲུབས་པའི་སྙིང་པོ་མཆོག། ཆེ་བ་བཞི་ལྡན་དམ་ཆོས་རྩི་ཡི་བཅུད།  ། མཚན་ལྡན་བླ་མ་བྱམས་པའི་མཚན་ཅན་ལས།  ། དགྱེས་བཞིན་གུས་པས་བཞེས་ལ་གསོལ་བ་འདེབས།  ། ཐུན་མོང་ཐ་སྙད་རིག་པའི་ཆུ་ཀླུང་དང་།  ། ཐུན་མོང་མིན་པའི་གྲུབ་མཐའ་རྒྱ་མཚོའི་འཇིང་།  ། རྣམ་དཔྱོད་བརྩོན་པའི་གསེར་གྱི་གྲུས་བརྒལ་ཏེ།  ། མང་ཐོས་ནོར་བུ་ལོན་ལ་གསོལ་བ་འདེབས།  ། ན་ཚོད་འཁྲི་ཤིང་གསར་པ་ལྟར་ཕྲ་ཡང་།  ། རིག་བྱེད་རྒན་པོའི་ཡིད་ཀྱང་འཕྲོག་པ་ཡི།  ། ཉམས་འགྱུར་སྟོང་གིས་སྤུད་པའི་བཀའ་རྩོམ་ནི།  ། ཐོལ་བྱུང་ཡང་ཡང་སྩལ་ལ་གསོལ་བ་འདེབས།  ། མང་ཐོས་ཡིད་བཞིན་རྒྱ་མཚོར་གནས་བཅས་ཤིང་།  ། ཚུལ་བཞིན་བསམ་པའི་གདེངས་ཀས་མངོན་པར་མཛེས།  ། སྒོམ་བྱུང་ནོར་བུས་འགྲོ་བའི་མུན་སེལ་བའི།  ། སྐྱབས་མཆོག་ཀླུ་ཡི་དབང་པོར་གསོལ་བ་འདེབས།  ། མུ་ཁྱུད་ཅན་གྱི་རྟེན་རྣམས་མཇལ་བའི་ཚེ།  ། གཡུ་ལོ་སྒྲོལ་མ་བློ་སྦུག་ལྷ་མོ་དང་།  ། ཕྱིང་དཀར་སོགས་ཀྱིས་དགྱེས་པའི་རྣམ་འགྱུར་བསྟན།  ། དག་པའི་གཟིགས་སྣང་འབར་ལ་གསོལ་བ་འདེབས།  ། སྐབས་ཤིག་དཔལ་མགོན་བྲམ་ཟེའི་གཟུགས་ཅན་དང་།  ། གནོད་སྦྱིན་ཟངས་བེག་རིག་པའི་ལྷ་མོ་ཡིས།  ། རང་གཟུགས་བསྟན་ནས་ཅི་དགོས་བཀའ་བཞིན་བསྒྲུབས།  ། སྲུང་མ་བྲན་དུ་འཁོལ་ལ་གསོལ་བ་འདེབས།  ། གངས་ལྗོངས་ཐུབ་དབང་མཻ་ཏྲིའི་མཚན་འཆང་བའི།  ། མཁན་སློབ་དགེ་འདུན་གྲངས་ཚང་དབུས་ཉིད་དུ།  ། ཉེས་མེད་ཕུན་ཚོགས་སྒོ་ནས་ཚིགས་ཕྱི་མ།  ། བསྙེན་རྫོགས་ཉེ་བར་བསྒྲུབས་ལ་གསོལ་བ་འདེབས།  ། ཉིས་བརྒྱ་ལྔ་བཅུ་རྩ་གསུམ་འཁོར་བཅས་ཀྱི།  ། ཁྲིམས་ལས་ནམ་ཡང་འདའ་བར་མི་མཛད་ཅིང།  ། བསླབ་པ་ཡོངས་སྦྱོང་གཞི་སོགས་འདུལ་ཁྲིམས་ཀྱིས།  ། ཐར་པའི་སྒོ་བརྒྱ་ཕྱེ་ལ་གསོལ་བ་འདེབས།  ། རིན་ཆེན་བྱང་ཆུབ་སེམས་ཀྱི་གངས་(༥)རི་ལས།  ། གཞན་ཕན་འཕྲིན་ལས་ཆབ་ཀླུང་བཞི་ཡི་རྒྱུན།  ། གདུལ་བྱའི་འཛིན་མར་རྒྱུན་དུ་འབེབས་མཛད་པའི།  ། ཟླ་མེད་རྗེ་བཙུན་བླ་མར་གསོལ་བ་འདེབས།  ། རླབས་ཆེན་སྤྱོད་པ་གཞན་དག་ལྟ་ཅི་སྨོས།  ། ཞལ་དབུགས་འབྱུང་རྔུབ་རྒྱུ་བ་ཕྲ་མོ་ཡང་།  ། འགྲོ་བ་ཀུན་ལ་སྨན་པ་འབའ་ཞིག་གྱུར།  ། བརྩེ་ཆེན་ཐུགས་རྗེའི་གཏེར་ལ་གསོལ་བ་འདེབས།  ། དེ་ཉིད་བཅུ་ཟུང་ལྡན་པའི་རྡོར་འཛིན་ཆེ།  ། ཡོངས་འཛིན་མཆོག་དང་ངེས་དོན་གྲུབ་པའི་དབང་།  ། ཛྙཱ་ནའི་མཚན་ཅན་སོགས་ཀྱི་ཞབས་དྲུང་ནས།  ། དབང་ལུང་མན་ངག་བཞེས་ལ་གསོལ་བ་འདེབས།  ། རྣམ་དག་དམ་སྡོམ་གཙང་མའི་ས་གཞིར་བརྟེན།  ། རིམ་གཉིས་ཏིང་འཛིན་ལོ་འདབ་ཕང་ཕུང་གཡོ།  ། སྐུ་གཉིས་ཟུང་འཇུག་འབྲས་ཁུར་རབ་དུད་པའི།  ། མཉམ་མེད་དཔག་བསམ་དབང་པོར་གསོལ་བ་འདེབས།  ། ཐུབ་པའི་ལེགས་བཤད་ཀུན་གྱི་སྙིང་པོ་མཆོག། རྒྱུད་སྡེ་རྒྱ་མཚོའི་དཔལ་ལ་མངའ་བརྙེས་ཤིང་།  ། དངོས་གྲུབ་འབྱུང་གནས་ཡི་དམ་ལྷ་སྲུང་སོགས།  ། བསྙེན་ཅིང་སྒྲུབ་པར་མཛད་ལ་གསོལ་བ་འདེབས།  ། བསྙེན་སྒྲུབ་ཕོ་ཉས་བཀུག་པའི་འདུ་བྱེད་ལས།  ། ལྷ་འགའི་ཞལ་དཀྱིལ་གཟིགས་ལ་ངོ་མཚར་ཅི།  ། རབ་འབྱམས་དཀྱིལ་འཁོར་མ་ལུས་སྤྲོ་བ་དང་།  ། བསྡུ་བའི་བྱེད་པོར་ངེས་ལ་གསོལ་བ་འདེབས།  ། འཇམ་དབྱངས་ས་ཡི་ཚངས་པ་ཆེན་པོས་གཙོས།  ། དྲེགས་ལྡན་ཆེ་རྒུས་ཞབས་པད་གུས་མཆོད་ཅིང་།  ། བགྲང་ཡས་སྐྱེ་བོ་མཐོང་ཐོས་དྲན་རེག་གིས།  ། སྨིན་ཅིང་གྲོལ་བར་མཛད་ལ་གསོལ་བ་འདེབས།  ། གང་སྐུའི་གམ་བཅར་སེམས་འགྱུ་ཕྲ་མོ་དང་།  ། འགྲོ་བ་མང་པོའི་འཆི་འཕོ་སྐྱེ་བ་སོགས།  ། དེ་དང་དེ་བཞིན་མངོན་ཤེས་མཛུབ་བཙུགས་ཀྱིས།  ། འཁྲུལ་མེད་གསལ་བར་བསྟན་ལ་གསོལ་བ་འདེབས།  ། ཕྱག་གིས་བསྟར་བཞིན་གྲུ་ཆར་བཟང་པོ་ཡིས།  ། ཞིང་པའི་སྐྱེ་བོ་ཡང་ཡང་དབུགས་དབྱུང་ཞིང་།  ། ཆུ་བོ་གྱེན་དྲངས་ཤིང་སྐམ་འདབ་བསྐྲུན་སོགས།  ། རྫུ་འཕྲུལ་དཔག་མེད་མངའ་ལ་གསོལ་བ་འདེབས།  ། ལུང་རིགས་འདབ་གཉིས་དང་ལྡན་ཕྱོགས་བྲལ་གྱི།  ། འདུས་པའི་སྡེ་དང་སེར་སྐྱ་བགྲང་ཡས་པར།  ། གསོལ་བཏབ་ཇི་བཞིན་དམ་ཆོས་བདུད་རྩིའི་ཆར།  ། རྒྱ་ཆེར་འབེབས་པར་མཛད་ལ་གསོལ་བ་འདེབས།  ། བཀྲ་ཤིས་འཁོར་ལོས་མཚན་པའི་ཞབས་སྐྱེས་རྡུལ།  ། དབུས་གཙང་ཡུལ་གྲུ་མང་པོའི་སར་བཀོད་ནས།  ། བསྟན་དང་འགྲོ་ལ་སྨན་པའི་མཛད་བཟང་གི།  ། ངོ་མཚར་ཕྱོགས་བརྒྱར་འགྱེད་ལ་གསོལ་བ་འདེབས།  ། ཐུབ་བསྟན་གངས་ཀྱི་རི་བོའི་སྤོར་གནས་ཤིང་།  ། དངོས་སྟོབས་རིགས་པའི་གད་རྒྱངས་མཐོན་པོ་ཡིས།  ། རྒོལ་ངན་མྱོས་བུམ་ཀླད་པ་འགེམས་མཛད་པའི།  ། འཇིགས་མེད་སྨྲ་བའི་སེང་གེར་གསོལ་བ་འདེབས།  ། དགོས་སོགས་ཆོས་བཞིའི་རྩིབས་སྟོང་རབ་ཏུ་འབར།  ། སྙན་འཇེབས་ཉམས་དང་འགྱུར་བའི་ཕྲ་ཚོམ་གྱིས།  ། མཛེས་པའི་སྔོན་མེད་ལེགས་བཤད་གསེར་སྦྱངས་ཀྱི།  ། འཁོར་ལོ་ངོ་མཚར་སྤེལ་ལ་གསོལ་བ་འདེབས།  ། ཐུགས་ནི་དམིགས་མེད་སྙིང་རྗེའི་དབང་གྱུར་ཀྱང་།  ། བསྟན་འགྲོའི་ཕན་བདེའི་གཤེད་གྱུར་མཐའ་དམག་དང་།  ། བདུད་དང་བགེགས་སོགས་ནག་པོའི་རྩ་ལག་ཀུན།  ། འཇོམས་མཛད་མཐུ་སྟོབས་གཏེར་ལ་གསོལ་བ་འདེབས།  ། མཆོག་གསུམ་རྟེན་དང་བཞུགས་གནས་གཙུག་ལག་ཁང་།  ། ཉམས་པ་གསོ་ཞིང་གསར་དུ་(༦)བསྐྲུན་པ་དང་།  ། མཆོད་སྤྲིན་གཏབས་དང་དགེ་འདུན་བསྙེན་བཀུར་ཏེ།  ། བཀའ་གདམས་ཕྱག་བཞེས་བསྟར་ལ་གསོལ་བ་འདེབས།  ། འཕགས་མཆོག་གྲུ་འཛིན་བདག་པོས་གཙོ་མཛད་པའི།  ། བསྟན་འཛིན་མཁས་དང་གྲུབ་པའི་སྐྱེ་བོ་ནི།  ། ནམ་མཁའི་སྐར་མར་ཅོ་འདྲིས་ཁྱོད་ཞབས་བསྟེན།  ། ཐུབ་བསྟན་ཡོངས་ཀྱི་བདག་པོར་གསོལ་བ་འདེབས།  ། མདོར་ན་ཐུབ་པའི་ཚུལ་ལུགས་མཐའ་དག་དང་།  ། ཁྱད་པར་ཀུན་མཁྱེན་མཉམ་མེད་ཙོང་ཁ་བའི།  ། བསྟན་པའི་སྙིང་པོ་འཛིན་སྐྱོང་སྤེལ་བ་ལ།  ། ཀུན་ནས་འགྲན་ཟླས་དབེན་ལ་གསོལ་བ་འདེབས།  ། ཞིང་འདིར་སྐུ་དངོས་གདུལ་བྱ་རྫོགས་པ་ན།  ། སྔོན་བྱོན་དམ་པ་ཞི་དབྱིངས་གཤེགས་པའི་ཚེས།  ། གཟིགས་ཏེ་དེ་མཐུན་དབུགས་འགྱུ་ཕྲ་མོའི་བར།  ། བསྡུ་བའི་ཚུལ་བསྟན་མཛད་ལ་གསོལ་བ་འདེབས།  ། དེ་མུས་ཆུ་ཚོད་གསུམ་གྱི་ཡུན་སོང་ནས།  ། སླར་ཡང་ཆུ་ལས་ཆུ་བུར་རྡོལ་བ་བཞིན།  ། སྐུ་བཞེངས་རབ་བཟང་དང་མཚུངས་གདུལ་བྱ་ལ།  ། ཐ་མའི་བཀའ་ལུང་སྩལ་ལ་གསོལ་བ་འདེབས།  ། སྐྱེ་འཆིའི་རྒུད་པ་ཀུན་ལས་རྣམ་གྲོལ་ཡང་།  ། གདུལ་བྱའི་དོན་དུ་མྱང་འདས་མཛད་པ་ནི།  ། བསྟན་ནས་ལྷན་སྐྱེས་བདེ་སྟོང་ཏིང་འཛིན་ལ།  ། རྩེ་གཅིག་མཉམ་པར་བཞག་ལ་གསོལ་བ་འདེབས།  ། འོད་གསལ་ཆོས་སྐུ་མངོན་དུ་མཛད་པ་ན།  ། ཕྱི་རོལ་ཉིད་དུ་ནམ་མཁའ་གཡའ་དག་ཅིང་།  ། སྣང་སྟོང་འཇའ་ཚོན་ལྟ་བུའི་སྐུར་བཞེངས་ནས།  ། དག་པའི་ཞིང་དུ་གཤེགས་ལ་གསོལ་བ་འདེབས།  ། དེ་ཚེ་འཆི་མེད་ལམ་དུ་འཇའ་འོད་འཁྲིགས།  ། མཆོད་རྫས་དབྱིབས་ཅན་ཆུ་འཛིན་ལང་ལོང་གཡོ།  ། དཔའ་བོ་དཔའ་མོའི་བསུ་བ་མངོན་གྱུར་སོགས།  ། ངོ་མཚར་ལྟས་མང་བསྟན་ལ་གསོལ་བ་འདེབས།  ། ངེས་པའི་དོན་དུ་ཤ་རུས་མི་མངའ་ཡང་།  ། འཛམ་གླིང་སྐྱེ་བོའི་ཚོགས་གསོག་རྟེན་མཆོག་ཏུ།  ། དགོངས་ནས་ཐབས་ཀྱིས་སྐུ་གདུང་འཇོག་པར་མཛད།  ། སྲིད་ཞིའི་མཆོད་རྟེན་ཆེན་པོར་གསོལ་བ་འདེབས།  ། ཇི་སྲིད་ཀུན་གསལ་མཐའ་དང་སེམས་ཅན་ཁམས།  ། མ་ཟད་དེ་སྲིད་འགྲོ་བ་མཐའ་དག་ལ།  ། གཅིག་ཏུ་སྨན་པའི་གཞན་ཕན་འཕྲིན་ལས་ནི།  ། རྒྱུན་མི་ཆད་དུ་མངའ་ལ་གསོལ་བ་འདེབས།  ། དེ་ལྟར་གང་གི་རྣམ་ཐར་རྒྱ་མཚོ་ལས།  ། ཆུ་ཐིགས་ཙམ་ཞིག་དད་པའི་སྐྲ་རྩེ་ཡིས།  ། བླངས་ཏེ་འགྲོ་ལ་བསང་གཏོར་འགྱེད་པའི་དགེ།  ། རྗེ་བཙུན་བླ་མ་དགྱེས་པའི་མཆོད་པར་འབུལ།  ། ཉོན་མོངས་དབང་གིས་མ་དད་བརྙས་སྨོད་དང་།  ། བཅས་དང་རང་བཞིན་ཁ་ན་མ་ཐོའི་ལས།  ། ཇི་སྙེད་མཆིས་ཀུན་རྗེ་བཙུན་བླ་མའི་དྲུང་།  ། མཐོལ་ལོ་བཤགས་ན་ཚངས་པར་སྩལ་དུ་གསོལ།  ། རྣམ་ཐར་མཛད་བཟང་དག་ལ་ཡི་རང་ཞིང་།  ། གང་གི་ཡང་སྲིད་མཆོག་གི་སྤྲུལ་པའི་སྐུ།  ། ཟབ་རྒྱས་ཆོས་ཀྱི་འཁོར་ལོ་བསྐོར་བཞིན་དུ།  ། བསྐལ་པ་རྒྱ་མཚོའི་བར་དུ་ཞབས་བརྟན་ཤོག། འདིས་མཚོན་རྣམ་དཀར་ཕུང་པོ་ཅི་མཆིས་པ།  ། ཕན་བདེའི་འབྱུང་གནས་བསྟན་པ་རྒྱས་པ་དང་།  ། བདག་སོགས་ཚེ་རབས་ཀུན་ཏུ་མགོན་པོ་དེས།  ། འབྲལ་མེད་རྗེས་སུ་འཛིན་པའི་རྒྱུ་རུ་བསྔོ།  ། ཁྱད་པར་མགོན་ཁྱོད་བྱང་ཕྱོགས་ཤམྦྷ་ལར།  ། རྫོགས་ལྡན་གསར་པའི་དགའ་སྟོན་འགྱེད་པའི་ཚེ།  ། བདག་ཀྱང་འཁོར་གྱི་ཐོག་མར་སྐྱེས་ནས་ཀྱང་།  ། སྟོང་གཟུགས་(༧)སྐུ་ཐོབ་འགྲོ་བའི་མགོན་དུ་ཤོག། རྣམ་འདྲེན་འོད་མཐའ་ཡས་དང་པད་དཀར་འཆང་།  ། ཟུང་གི་རླབས་ཆེན་ཐུགས་བསྐྱེད་རྒྱ་མཚོའི་མཐུས།  ། གནས་འདི་ཁྲིམས་ལྡན་ཚོགས་ཀྱིས་ཡོངས་གང་ཞིང་།  ། བཤད་སྒྲུབ་བྱ་བ་མི་ཉམས་གོང་འཕེལ་ཤོག། ཡབ་སྲས་ཟུང་གི་ཐུགས་རྗེའི་གྲིབ་བསིལ་དུ།  ། འཚོ་བའི་བསིལ་ལྗོངས་འདིས་མཚོན་འཇིག་རྟེན་ཁམས།  ། ཀུན་ཏུ་མི་མཐུན་རྒུད་མུན་ཀུན་ཞི་ནས།  ། བདེ་སྐྱིད་སྣང་བ་དཀར་པོས་ཁྱབ་གྱུར་ཅིག། བདེ་ལེགས་ཀུན་གྱི་འབྱུང་གནས་བླ་མ་དང་།  ། ཡི་དམ་ཞི་ཁྲོ་སྐྱབས་གནས་དཀོན་མཆོག་གསུམ།  ། བཀའ་སྲུང་རྒྱ་མཚོའི་མཐུ་སྟོབས་གཟི་བྱིན་གྱིས།  ། མི་མཐུན་ཕྱོགས་ལས་རྒྱལ་བའི་བཀྲ་ཤིས་ཤོག། ཅེས་ཀུན་གཟིགས་པཎ་ཆེན་ཆོས་ཀྱི་རྒྱལ་པོ་དྲིན་ཅན་རྩ་བའི་བླ་མ་རྡོ་རྗེ་འཆང་ཆེན་པོ་བློ་བཟང་དཔལ་ལྡན་ཆོས་ཀྱི་གྲགས་པ་བསྟན་པའི་དབང་ཕྱུག་དཔལ་བཟང་པོ་ལ་རྣམ་ཐར་གྱི་སྒོ་ནས་གསོལ་བ་འདེབས་ཚུལ་སྐལ་ལྡན་མགུལ་རྒྱན་ངོ་མཚར་འཕྲེང་བ་ཞེས་བྱ་བ་འདི་ནི།  ༧པཎ་ཆེན་མཆོག་གི་རྣམ་ཐར་ཆེན་མོ་ཕྱོགས་བསྒྲིགས་གསར་རྩོམ་བགྱིད་སྐབས།  འདི་ལྟ་བུའི་ཚིགས་སུ་བཅད་པའི་སྒོ་ནས་གསོལ་བ་འདེབས་ཚུལ་ཞིག་བྱུང་ན་ཅི་མ་རུང་སྙམ་པའི་ལྷག་བསམ་གྱིས་བསྐུལ་ཏེ།  ༧ཤཱཀྱའི་དགེ་སློང་ཡོངས་འཛིན་གདན་ཁྲི་འཛིན་པ་བློ་བཟང་བསྟན་འཛིན་དབང་རྒྱལ་ལམ་ཀུན་བཤད་ཀྱི་མིང་དབྱངས་ཅན་ངག་གི་དབང་པོར་འབོད་པས་